Skuldelev 2

**Skuldelev 2** er det andre skipet som ble funnet ved Skuldelevsperringen i Roskilde Fjord ved Sjælland i Danmark, sammen er de kjent som Skuldelevskipene. Det var det hittil lengste vikingskipet i Danmark som ennå var funnet, selv om man i begynnelsen var usikre på den aktuelle lengden. Faktisk hadde den sterke forbeholdenheten gått så langt at man trodde at akterenden var et skip for seg selv, og det fikk navnet **Skuldelev 4**, hvorfor Skuldelev 2 også blir kalt **Skuldelev 2-4**.

Inngående studier førte senere til en rimelig sannsynlig fastsettelse av lengden til 29,6 meter. I forbindelse med utvidelsen av Vikingeskibsmuseet i Roskilde fant arkeologer i 1997 et enda større vikingskip med en lengde på omkring 36 meter og med plass til omkring 100 mann. Roskilde 6 er det lengste langskipet som er funnet, enda lengre enn det tyske Hedeby 1.

På Vikingeskibsværftet ved Vikingeskipsmuseet i Roskilde ble en rekonstruksjon av Skuldelev 2 bygget i årene 2000–2004. Skipet ble sjøsatt den 4. september 2004, og det ble døpt Havhingsten fra Glendalough av dronning Margrethe II.

Årringsundersøkelser har vist at skipet ble bygd ved Dublin i Irland av eiketre hogd i 1042, kanskje i Glendalough-dalen sør for Dublin. Skipet har blitt renovert flere ganger i Dublin før det endte sine dager som et nedslitt vikingskip og ble senket i Roskilde Fjord utenfor Skuldelev i 1075.

Skipet kan ha vært involvert i de militære operasjonene midt på 1000-tallet, etter Vilhelm Erobrerens erobring av England i 1066. Landets konge, Harald Godwinson, ble drept i slaget ved Hastings, og dronning Aldith måtte deretter flykte sammen med sine sønner til Dublin. Herfra angrep Haraldssønnene, støttet av danskekongen Svend Estridsson, den sørvestlige delen av England i 1068. 

Man kan spekulere på om Skuldelev 2 er langskipet Harald Godwinsons sønner reiste med til Danmark, der de bad om støtte fra kong Svend, som året etterpå, i 1069, sendte en stor flåte til England. Men den danske ekspedisjonen mislyktes. Etter flere sammenstøt klarte normannerne å bestikke kongens bror Asbjørn Jarl, til å slutte å støtte de engelske opprørerne. Asbjørn Jarl ble erklært fredløs av kong Svend, og alliansen mellom de engelske opprørerne og danskene var brutt. Det er tenkelig at Skuldelev 2 ble forlatt av den irske besetningen etter begivenhetene i 1068–1069. Dette er likevel spekulasjon. 

De første vrakrestene av Skuldelevskipene ble funnet av Roskilde Undersøiske Forskningsgruppe ledet av mag.art. Åge Skjelborg 30. august 1956.

## Skuldelev 2
* Materiale: eik
* Lengde: 29,4 meter
* Bredde: 3,8 meter
* Høyde midtskips: 1,8 meter
* Høyde over stevnene: 5,2 meter
* Mastelengde: 14 meter
* Dybde: ca. 1 meter
* Vekt: ca. 10 tonn
* Lasteevne: ca. 15 tonn
* Seilareal: 118 m²
* Antall årer: 60 (30 par årer eller 30 rom)
* Besetning: Opptil 70 mann
* Anslått gjennomsnittlige hastighet for seil: ca. 5 knop
* Anslått topphastighet for seil: ca. 20 knop
* Anslått fart for årer 6 knop
* Datering: 1042
* Verft: Området ved Dublin i Irland
* Bevart: ca. 25 % av det opprinnelige skipet
* Rekonstruksjoner: Havhingsten fra Glendalough

## Kulturkanonen
Vikingskipet er oppført i den danske Kulturkanonen.

## Referanser


## Eksterne lenker
* Skuldelev 2/4
* Skoletjenestens Skuldelev 2 ark (pdf)
* Skuldelevskipene